ไฟแนนเชียลไดเจสต์
บอร์ด GEN ถก 14 มิ.ย.ชี้ขาด กก.ผู้บริหาร
13 มิ.ย. 2555

บอร์ด GEN ถก 14 มิ.ย.ชี้ขาด กก.ผู้บริหาร
บริษัท เจนเนอรัล เอนจิเนียริ่ง (GEN) เปิดเผยว่า สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ส่งจดหมายถึงบริษัท ลงวันที่ 6 มิ.ย. 2555 ระบุว่า กรรมการและผู้บริหารของบริษัทจำนวน 6 ราย ที่ถูกกล่าวโทษดำเนินคดีสร้างราคาหุ้น เข้าข่ายมีลักษณะขาดความน่าไว้วางใจ จึงเป็นการดำเนินการโดยชอบด้วยกฎหมาย และ GEN มีหน้าที่ต้องดำเนินการยื่นขอจดทะเบียนเปลี่ยนแปลงกรรมการภายใน 14 วัน นับตั้งแต่บุคคลนั้นพ้นจากตำแหน่งโดยผลของกฎหมาย และหากไม่ดำเนินการดังกล่าว จะเป็นความผิดตาม พ.ร.บ.บริษัทมหาชนจำกัด พ.ศ. 2535
ขณะนี้ทางบริษัทอยู่ระหว่างดำเนินการนำเรื่องดังกล่าวเข้าหารือในที่ประชุมคณะกรรมการบริษัท ในวันที่ 14 มิ.ย. 2555
ก่อนหน้านี้บริษัทได้มีหนังสือสอบถามไปยัง ก.ล.ต. ขอให้ชี้แจงเกี่ยวกับการพ้นจากตำแหน่งของกรรมการและผู้บริหารของบริษัท รวม 6 ราย ประกอบด้วย ม.ล.ทศสุวรรณ ทองแถม นายเปรมชัย กุศลฤกษ์ดี นายอภินันทกานต์ พงศ์สถาบดี (ลาออกวันที่ 15 พ.ค. 2555) น.ส.ศรัณยา สว่างวงศ์ชินศรี นายกิจจา เจริญเกียรติก้อง และนางวิสัจจา คชเสนา เนื่องจาก ถูก ก.ล.ต.กล่าวโทษต่อกรมสอบสวนคดีพิเศษ
TAPAC ไตรมาส 2 กำไรพุ่ง 61%
บริษัท ทาพาโก้ (TAPAC) เปิดเผยผลการดำเนินงานงวดไตรมาส 2 สิ้นสุดวันที่ 30 เม.ย. 2555 มีกำไรสุทธิ 13.31 ล้านบาท คิดเป็นกำไรหุ้นละ 0.14 บาท เพิ่มขึ้นถึง 61.13% เทียบกับระยะเดียวกันปีก่อนกำไรสุทธิ 8.26 ล้านบาท หรือ 0.09 บาทต่อหุ้น แต่เมื่อรวมผลงานในรอบ 6 เดือนกลับลดลง 3.55% เหลือกำไรสุทธิ 19.81 ล้านบาท หรือ 0.21 บาทต่อหุ้น
BSM ยันไตรมาส 2 มีกำไรรายได้ 100 ล้าน
นายสัญชัย เนื่องสิทธิ์ กรรมการผู้จัดการ บริษัท บิวเดอสมาร์ท (BSM) เปิดเผยว่า รายได้ในไตรมาส 2 คาดว่าอยู่ระดับใกล้เคียงไตรมาสแรกที่อยู่ที่ 100 ล้านบาท แม้จะมีวันหยุดมากก็ตาม แต่ยอดขายในเดือน พ.ค.ดีขึ้น ส่วนแนวโน้มครึ่งปีหลังก็ดีขึ้น จึงมั่นใจว่าทั้งปีนี้จะมีกำไรสุทธิพลิกจากที่มีขาดทุนสุทธิใน 2 ปีก่อน แม้ว่ารายได้ยังคงเป้าหมายอยู่ที่ 460 ล้านบาทก็ตาม